太平道中遇流民
作者：王炎
朝代：宋

paragraphs: 丁男負荷力已疲，弱妻稚子顔色悲。
親戚墳墓誰忍棄，嗟爾豈願爲流移。
春蠶成繭穀成穗，輸入豪家無孑遺。
豐年凜凜不自保，凶年菜色將何如。
但憂銜恨委溝壑，豈暇懷土安室廬。
故鄉既已不可居，他鄉爲客將誰依。
黄雞啄黍白酒熟，去家未久吾懷歸。
農桑不事得溫飽，見爾令人顔忸怩。